Եկատերինա II-ի հուշարձան (Կրասնոդար)

Եկատերինա II-ի հուշարձան (), հուշակոթող Կրասնոդարում ի պատիվ Ռուսաստանի կայսրուհի Եկատերինա II-ի։ Բացվել է 1907 թվականին, ավերվել է բոլշևիկների կողմից 1920 թվականին, վերականգնվել 2006 թվականին։

Նկարագրություն 
Կայսրուհու մի ձեռքին գայիսոն է, մյուսին` աշխարհագունդ, իսկ ինքը պատկերված է իմաստուն և վեհապանծ` թագավորական ծիրանիով։ Պատվանդանի կենտրոնական մասը զբաղեցնում է 1792 թվականի հուլիսի 1 (12)-ի շնորհագրի տեքստը։ Ձախից մարտական դրոշների և ռազմական նշանների ֆոնին պատկերված է իշխան Գրիգորի Պոտյոմկինը։ Աջից կանգնած են Սևծովյան կազակական զորքերի առաջին երեք կոշային ատամաններ Անտոն Գոլովատին, Սիդոր Բելին և Զախարի Չեպեգան։ Հուշարձանի հետնամասում պատկերված են ուղեկցող շան հետ կույր կոբզարը, ինչպես նաև Կուբանի կազակների մասնակցությամբ Ռուսաստանի տարած հաղթանակների ցուցակը։

Հուշարձանի պատմություն 

Հուշարձանի նախագիծը մշակել է հայտնի նկարիչ և քանդակագործ Միխայիլ Միկեշինը 1895 թվականին Կուբանի կազակական զորքի 200-ամյա հոբելյանի առթիվ։ Վաղաժամ մահը Միկեշինին թույլ չի տվել ավարտել աշխատանքը, այն շարունակել է քանդակագործ Բորիս Էդուարդսը` հատուկ ռազմական շինարարական հանձնաժողովի անմիջական հսկողության ներքո։ Հուշարձանը հանդիսավորությամբ հիմնադրվել է 1896 թվականի աշնանը, իսկ բացումը տեղի է ունեցել միայն 1907 թվականի մայիսի 6-ին։

1920 թվականին հուշարձանն ավերվել է բոլշևիկների կողմից։ Այն վերականգնվել է 2006 թվականին։

Նոր հուշարձանը ստեղծել է կուբանցի հայտնի քանդակագործ, Ռուսաստանի նկարիչների միության անդամ Ալեքսանդր Ապոլոնովը, որն իր աշխատանքում օգտագործել է հուշարձանի բրոնզե մոդելի լուսանկարները, արխիվային փաստաթղթեր և նկարներ։ Հուշակոթողը ձուլվել է Ռոստովի պետական համալսարանի գեղարվեստական ձուլման արվեստանոցում, ճարտարապետական-քանդակագործական ատրիբուտները պատրաստել է Կրասնոդարի կոմպրեսորների գործարանը։

2011 թվականին Սոչիում նույնպես բացվել է Եկատերինա II-ի հուշարձանը, որը կրասնոդարյանի փոքրացված պատճենն է։

Տեխնիկական տվյալներ 
Հուշարձանի բարձրությունը 13,81 մետր է, ողջ համալիրի լայնությունը` 16 մետր։ Եկատերինայի քանդակի բարձրությունը 4 մետր է, կշռում է 3 տոննա։ Ընդամենը քանդակագործական կոմպոզիցիան պատրաստելու համար օգտագործվել է 25 տոննա բրոնզ, 12 տոննա թուջ, 250 կգ ալյումին և 80 գրամ նրբաթերթային ոսկի։

Գտնվելու վայր 
Հուշարձանը գտնվում է քաղաքի գլխավոր առանցքում` Կրասնայա փողոցում, Եկատերինյան պուրակում։ Հուշարձանի դիմաց Կրասնոդարի երկրամասի օրենսդիր ժողովի շենքն է։ Աջից զորական տաճարն է, որն անվանվել է ի պատիվ իշխան Ալեքսանդր Նևսկու։ Տաճարը հիմնադրված է զորքերի միջոցներով 1853 թվականին և վերականգնվել է, ինչպես և Եկատերինայի հուշարձանը, 2006 թվականին։

Պատկերասրահ

Ծանոթագրություններ 

1920 կազմալուծումներ
Կրասնոդարի հուշարձաններ
Հուշարձաններ այբբենական կարգով
1907 հիմնադրումներ